Line Barfod (EL), 2006-11-24:
Da Enhedslistens ordfører på området, fru Pernille Rosenkrantz-Theil, ikke kan være til stede, skal jeg på hendes vegne fremføre følgende: Der mangler lejeboliger, men der er ikke interesse for at bygge dem, ergo skal der ikke bygges lejeboliger.
Sådan er logikken desværre i det fremsatte forslag fra regeringens side.
Det er da underligt, at regeringen i en tid, hvor der er massiv mangel på lejeboliger, vælger at fremsætte et forslag om, at puljen til bygning af private lejeboliger skal fjernes.
Begrundelsen fra regeringens side er, at investorerne hellere vil bygge ejer- eller andelsboliger.
Men så må regeringen jo tage skeen i sin egen hånd og sørge for, at staten bygger lejeboliger, og bruge den afsatte pulje penge til det.
Jeg kunne forstå regeringens forslag, hvis bevillingsrammen på 500 mio. kr. i 2007 skulle bruges på almene boliger i stedet.
Så ville forslaget have vores helhjertede og varme støtte.
Men at pengene til bygning af lejeboliger skal bruges til finansiering af politiforliget, herunder PET, synes vi er helt uacceptabelt.
Og det må også snart gå op for regeringen, at der er rigtig mange mennesker, der mangler en bolig, og at der er mange mennesker, der ikke lige har mulighed for at tage et lån på 2-5 mio. kr., så de kan købe en lejlighed eller et hus.
Regeringens nuværende forslag om at inddrage denne boligbygningspulje rammer selvfølgelig særlig unge, der ofte starter med en lejelejlighed, men i bund og grund rammer forslaget alle, der ikke har sparet op eller har tjent kassen ved allerede at eje fast ejendom.
Det skal nu siges, at der ved lovforslagets vedtagelse i 2002 heller ikke var tænkt synderlig meget på folk, der ikke havde en stor indkomst.
Der var f.eks. ikke tænkt på at lægge restriktioner på huslejen, så almindelige mennesker kunne betale den.
Derfor er det selvfølgelig godt, at der bliver et stop for denne offentlige støtte til private virksomheder, der efter endt bygning har kunnet overdrage boligerne til private bolighajer.
Men det er for ringe, at regeringen ikke har sørget for, at der bliver bygget de lejeboliger, der er brug for.
Enhedslisten stemte i sin tid ikke for lovforslaget om bygning af private lejeboliger, bl.a. fordi der kun var tale om private udlejningsboliger.
Vi ville hellere have opførelse af almene boliger.
Vi vil i dag stemme for, at loven ophæves, men vi vil igen gentage, at det, der er brug for, er billige almene udlejningsboliger.
Derfor vil vi spørge regeringen, hvad den vil gøre for at sikre byggeri af almene boliger, som er til at betale.
Jeg vil gerne foreslå regeringen at slå ind på en ny boligpolitisk kurs.
Det ville svare til, at politikerne tog borgernes problem med at finde et sted at bo alvorligt.
Men Enhedslisten støtter altså forslaget om at ophæve loven om offentlig støtte udelukkende til privat boligbyggeri.
Jeg tror, budskabet om, at Venstre ikke kan garantere, at der bliver bygget flere boliger, selv om man går ind og stjæler lejernes penge, sådan nogenlunde kom igennem, selv om det var noget tåget.
Jeg vil gerne høre, om man synes, at det burde siges åbent fra Venstres side, at det, man ønsker, er større ulighed i samfundet, og at det er derfor, at man på boligområdet mener, at det er lejerne, der skal betale, og ikke os alle sammen over skatten, så ejerne også var med til at betale,
M023S15441643KAJE.FM Page 1615 Wednesday, February 7, 2007 12:50 PM
ligesom man vedrørende socialpolitikken mener, at det er dem med de laveste indkomster, kontanthjælpsmodtagere og folkepensionister osv., der skal betale.
Kunne Venstre ikke bare sige ligeud, at man ønsker større ulighed i samfundet?